《夜宿宝岩寄寇李二鍊师兼怀王环中》
宋代·李彭

北风驱云度危峤，日下苍茫烟霭横。山灵唤客起杖屦，定自不霭为此行。

山南冥搜未得妙，山阴问津向猿鸟。遥岑叠叠罗峻屏，溪流溅溅鸣楚调。

眼明全椒道士家，丹砂入颊暾朝霞。谈间勃窣妙理窟，挽不听去犹欲遮。

缥思右辖千丈松，眉宇中藏嵇阮风。放船云梦鬼作祟，磈磊仆卧洪涛中。

此翁身大不及胆，引帆复逐天边鸿。渊宗堂中柱史裔，黄鹄作雏欺鹤唳。

衣裾不著京洛尘，潜心涪翁哦五字。相逢俄顷复解携，韵胜遣人增想似。

僧窗梦短夜复长，句挟寒霜聊可寄。

作者简介：李彭，约公元一o九四年前后在世，字商老，南康军建昌（今江西永修县）人，江西诗派诗人。生卒年均不详，约宋哲宗绍圣初前后在世。博览群书，诗文富赡，为江西派大家。曾与苏轼、张耒等唱和。甚精释典，被称为“佛门诗史”。生平事迹不可考。